«VIGOR HOLDING» компаниясының
күн электр станциясын іске қосу рәсімі 

Құрметті қонақтар!
Қадірлі жерлестер!

Мемлекет басшымыз Қасым-Жомарт Кемелұлы елімізде жаңа инвестициялық кезеңді бастауды, оның ішінде индустрия, энергетика және құрылыс салаларында заманауи өндірістер ашуды тапсырған болатын.
Жаңа жобаларды іске асыру, өнеркәсіпті дамыту жұмыстарына жеке капиталды тарту мақсатында мемлекет тарапынан жан-жақты қолдау көрсетіліп, қолайлы жағдайлар жасалуда.
Осының айқын көрінісі ретінде бүгін отандық инвестордың қатысуымен жүзеге асырылған жоба – «Вигор Холдинг» компаниясының күн электр станциясын іске қосу рәсіміне куә болудамыз.
Жоба ел экономикасын әртараптандыруға ықпал ететін ерекше бастама. 

Қадірлі қауым!

Президентіміз «Экономиканы әртараптандыруды тың қарқынмен жалғастыру керек. Ішкі және сыртқы нарықта бәсекеге қабілетті, терең өңделген өнім шығаруға басымдық берілуге тиіс», - деген болатын.
Аймақта қолайлы инвестициялық климат қалыптасып, ауқымды жобалар жүзеге асырылуда. 
2022-2025 жылдары облысымыздың экономикасына 
2 трлн. 472 млрд. теңге ал, 2026 жылдың 8 айында 
497 млрд. теңгеге жуық инвестиция тартылды. 
Биылғы жылы 789 млрд теңге инвестиция тарту бойынша жұмыстар жүргізілуде.
Мемлекет басшысы Қасым-Жомарт Кемелұлы «жасыл энергияны» дамыту жөніндегі тапсырмасына сәйкес, аймағымызда жаңартылатын энергия көздерін қолдану бағытында ауқымды жобалар жүзеге асырылуда. 
Күн және жел ресурстары электр энергиясын өндіруге толық мүмкіндік беруде. 
Облысымыз бұл бағытта инвесторлар үшін тартымды өңірге айналды.
Өздеріңізге белгілі, Қызылорда қаласында қуаты 
240 мегаватт электр энергиясын құрайтын 215 млрд. теңгеге жаңа жылу электр орталығы ағымдағы жылы толығымен пайдалануға берілді.
Оңтүстік өңірлердегі электр энергиясы тапшылығын болдырмау үшін қуаттылығы 1100 мегаватт (құны 1,5 трлн. теңге) болатын бу-газ қондырғысын салу жобасы жүзеге асырылуда. 
Бүгінде облыста жалпы қуаттылығы 151 мегаватт болатын 11 күн электр станциясы жұмыс істейді. 
Алдағы уақытта, қуаттылығы 225 мегаваттан асатын 
7 күн электр станциясы іске қосылады. 
Оның ішінде, Арал, Жаңақорған аудандарында әрқайсысының қуаттылығы 30 мегаваттан күн электр станцияларының құрылысы жүргізілуде. 
Қызылорда қаласында қуаттылығы 15 мегаватт, ал Шиелі ауданында әрқайсысы 60 мегаватт өндіретін 2 күн электр станциясының жобасы әзірленуде. 

«Қызылорда Энерджи Газ» мекемесінің қуаттылығы
10 мегаватт болатын күн электр станциясының құрылысы алдағы айда басталатын болады.

Ардақты ағайын!

Баршаңызды қуаттылығы 20 мегаватты құрайтын жаңа күн электр станциясының іске қосылуымен шын жүректен құттықтаймын! 
Маңызды жобаны жүзеге асыруға бастамашы болып,
зор үлес қосқан инвесторларға барша 
Сыр жұртшылығының, Өзімнің атымнан шынайы ризашылығымды білдіремін.

Құрметті жерлестер!
Біз отандық және шетелдік инвесторлармен ашық 
әрі сенімді қарым-қатынастар орнатып, нәтижелі жұмыс жасауға әрдайым дайын екендігімізді жеткіземін!
Жаһандық бәсеке күшейіп тұрған қазіргі заманда 
бұл – өте маңызды бастама.
Өндірістер ашуға, жаңа технологияларды дамытуға салынған инвестиция міндетті түрде өз жемісін қайтарады. Осы ретте, ұтымды әлеуетімізді және мүмкіндіктерді тиімді пайдалануымыз қажет!
Жаңа станцияның жұмысы табысты болсын! 
Баршаңызға зор денсаулық, отбасыларыңызға амандық пен бақ-береке тілеймін! 
Еліміз аман, халқымыз тыныш болсын!
Рақмет!

